Burjassot passa a tindre una única zona tarifària, abaratint-se el cost del abonament de transport de la Generalitat Valenciana
2025-07-24

La Generalitat Valenciana ha anunciat que els nous títols de viatge i plans zonals de Metrovalencia, Metrobús i Rodalies s’integraran tarifariament; una integració que entrarà en vigor a partir de gener de 2022 i que beneficiarà econòmicament a la ciutadania de Burjassot que veurà com el municipi passa a tindre només una zona tarifària.

Amb l’anunci de la Generalitat, totes les parades de Burjassot, tant les de tramvia com les de les Línies 1 i 2 del metro al seu pas pel municipi, passen a ser de l’àrea de solapament A-B. Així, el Bo de 10 viatges en Metrovalencia passarà a costar 8€ en cas de viatjar per una única zona i, amb aquest, les ciutadanes i els ciutadans de Burjassot es podran moure per tot el municipi, independentment de si van a l’estació de Burjassot o de Burjassot-Godella o de Cantereria. Amb això, tindran un estalvi important ja que, actualment, el Bo de dues zones té un cost de 15,50€ i el de la zona AB, d’11€. Així mateix, el Bo 10 tindrà un cost de 12€ si es travessen dues zones i, en el cas del Bo Transbord Mensual, passa dels 45 euros anteriors per a una zona als 35, i dels 58,30 euros de dues zones actuals als 53 euros previstos per a dues zones a partir de 2022.

L’alcalde de Burjassot, Rafa García, s’ha mostrat “molt satisfet amb la mesura adoptada des de la Generalitat. Portem molts anys reivindicant el canvi de zona tarifària per a aconseguir que Burjassot fora només una zona i els veïns i les veïnes no es veren obligats a adquirir dos bons diferents o a pagar més depenent de la zona del municipi a la qual es desplaçaven. Aquest canvi beneficiarà a tota la ciutadania, estudiants, treballadors…i suposarà un estalvi important en les economies familiars”.

La nova zonificació per comarques és la següent:

• Zona A: la ciutat de València.
• Àrea de solapament A-B (àrea en la qual només es paga el preu d’una zona): els municipis pertanyents a l’Àrea Metropolitana de l’Horta, entre els que es troba Burjassot.
• Zona B: els municipis pertanyents a l’Àrea Metropolitana del Camp de Túria i Camp de Morvedre.